open-index/open-wikipedia-markdown huggingface dataset:
Lorem ipsum

**Lorem ipsum** (cortida: **lipsum**) es la nom de un testo usada a multe veses par primores, scrivores, graficistes e otras, per regarda la aspeta de un testo o un tipo de leteras, pe en un paje de rede o en un libro. La varia normal de *lorem ipsum* veni de sirca la anio 1500 e comensa en esta modo:

:Lorem ipsum dolor sit amet, consectetur adipisicing elit, sed do eiusmod tempor incididunt ut labore et dolore magna aliqua. Ut enim ad minim veniam, quis nostrud exercitation ullamco laboris nisi ut aliquip ex ea commodo consequat. Duis aute irure dolor in reprehenderit in voluptate velit esse cillum dolore eu fugiat nulla pariatur. Excepteur sint occaecat cupidatat non proident, sunt in culpa qui officia deserunt mollit anim id est laborum.

Multe varias esiste de la testo, ma cada comensa con la frase: 
:Lorem ipsum dolor sit amet, consectetur adipiscing elit. 

A la vide prima, la testo pare latina orijinal, ma en realia lo ave no sinifia, e la linguaje latina conteni multe eras de spele e sufisas falsa. Esta es car la testo es sola usada par primores per proba tipos de leteras e desinias: la contenida de un testo comprendable ta distrae la lejor e ta oscuri la intende de proba la forma. Ance, la *lorem ipsum* ave un alterna normal de leteras diferente e parolas corta e longa, donce lo es plu usable ca, per esemplo, "Esta es un testo de esemplo. Esta es un testo de esemplo. Esta es un testo de esemplo."

La parolas prima de *lorem ipsum* veni de la libro *De finibus bonorum et malorum* (Sur la limitas de bonia e malia) de Marco Tulio Cicero de 45 aec. Parte 1.10.32 de esta libro conteni la frase seguente:

:Neque porro quisquam est qui do**lorem ipsum** quia **dolor sit amet, consectetur**, **adipisci** v**elit**
:On ave no person ci ama dole, ci xerca lo, e vole lo, simple car lo es dole.
Lubnan

**Lubnan** (arabi: لبنان, **Lubnān**), es un republica en la sude-ueste de Asia longo la Mar Mediteraneo.

La area es sirca 10 400 cilometres cuadrida.

La cuantia de abitores, en la anio 2007, ia es sirca 3 925 502 persones.

La site capital es Berut.

La lingua major es arabi.

La tera es un plano fertil costal con du cadenas de montes cual separa la vale Beca. La tera cultivable es 29 persentos de la pais, cual es la recurso xef natural. La relijio xef es islam, con la xias dominante, e la druzes como 3%.

Istorial, Berut ia servi como un sentro finansial, con bancos, comersia internasional e turisme. Ma la gera interna resente e gera con Israel ia destrui la infrastrutur. Refina de olio es la industria pesosa xef. La xef de governa es un presidente cristian maronite, un ministro xef suni, e un parlor xia de la Asembla Nasional unicameral. La 128 sejas de asembla es egal divideda entre cristianes e muslimes.

## Istoria

Lubnan, un parte de Fenisia a un ves, ia es invadeda par Roma en 64 aec. Alora lo ia es renada par potias roman e bizantian, e plu tarda par un califia muslim pos 630 ec. En la desenio de 1500 ec, la osmanianes ia ocupa la area. Pos la Gera Mundal Prima (1914–18), Frans ia concista lo e ia institui la Republica Lubnani en 1926. Lo ia gania autonomia en 1946. La maronites e gidores suni diversa ia comparti la potia political pos 1943. A la mesma tempo, competes ia emerji entre la partitos de la elejedas potiosa. An con la disputa, la economia ia flori, ma beneficante la ricas.

La noncontentia de la cultivores xia ia esplode a un gera interna en 1975. Un combate ia eruta entre la partito falanje (dominada par maronites) e la muslimes lubnani, aidada par la organiza per libri Filastin (PLO). Suria ia interveni contra PLO, ma la atas violente ia continua. Israel ia invade Lubnan en 1978 e 1982 per para la atacas de PLO a interna de Israel. La cristianes ia reinstitui sua potia en 1982 con la presidentias seguente de Baxir Jemaiel e sua frate Amin. Un fortia internasional per manteni la pas ia crea un base en Berut.

Pos la mata de 300 soldatos esuan e franses par un bombi teroriste en 1983, la fortes ueste ia retira se. La vacuia de autoria ia causa furas de ostajes ueste par estremistes, plu atacas contra bases de PLO, e un ocupa par armada suri. Un constitui nova cual dona plu potia a muslimes ia es afirmada en 1989, e un presidente nova maronite ia es elejeda, ma asasinada e sustituida par un otra maronite, Elias Hrawi. En 1991, la armada suri ia aida para un rebela e esclui la fortes de PLO. La majoria de ostajes ueste ia es librida.

Israel ia lansa atacas contra gerilias de Hezbola ci ia es suportada par Iran en sude de Lubnan en 1993. Un ataca de rocetos par Israel ia colpa un campa de refujadas sivil en april 1996, matante plu ca 100 persones. Israel ia es vasta condenada per sua atas, e un sesaspara tensa entre Lubnan e Israel ia es pronto negosiada a pos.
Luna

La **Luna** (simbole astronomial: ) es la sola luneta natural de la Tera.

La distantia promedia de la Tera a la Luna es 384 399 cilometres, o sirca la diametre de la Tera multiplida par 30. A esta distantia, lus de la sol vade de la un a la otra en 1,3 secondos. La diametre de la Luna es 3474 km, plu peti a 3,7 veses ca la Tera, un cuantia par cual la Luna es la numero sinco de la lunetas la plu grande en la sistem solal, en e diametre e en masa, pos Ganimede, Titan, Callisto, e Io.

La atrae de gravita de la Luna es lo cual crea la mareas sur la Tera. La Luna fa un orbita completa de la Tera en cada periodo de 27,3 dias. Par causa de varias periodal en la jeometria de la sistem Tera-Luna-Sol, la fases de la Luna apare, cual repete en 29,5 dias.

## Albedo e ver color de la Luna
La apparencia de la Luna depende de su proprietas de reflexion e de la composition de la superfice. El albedo de la Luna es circa 0.12, similar a asfalt usata. Por eso, mes que el parece lumine in el cielo nocte, realmen el es relative oscure. Este basse albedo es causat per el regolith lunar, un strato de fin fragmentes de roche create per impactes de meteorites. La dispersion de luz in el regolith produce el fenomeno nominat "opposition surge", facente la Luna appear multe plu lumine durante plen luna que durante fases de quarto.

El ver color de la Luna, sin effectes atmospheric, es un brune-grise suav. Isto es causat per minerales de silicate in el regolith, con plaines basaltic plu oscure (maria) e alte regiones riche in feldspat plu claire. Le maria, create per ancian fluxes vulcanic, contene plu ferro e titanio, donante les un tono plu oscure. De la Terra, el color de la Luna pote esser alterat per la atmosfera, appearante rouge durante eclipses lunar o occasionalmen azul per particulas vulcanic.

La Luna ance monstra retro-reflexion, reflectante luz verso su fonte e create un luminance uniforme sur el disco sin obscuration de bordes. Su apparente dimension e lumine varie per su orbita elliptic, appearante hasta 30% plu lumine e 14% plu grande a perigeo comparat con apogeo, un fenomeno cognoscat como "Super Luna".

Al vices, la Luna pote appear rouge o azul. El pote appear rouge durante un eclipse lunar, pro el spectre rouge de luz solar refractat sur la Luna per la atmosfera de la Terra. Pro iste color rouge, eclipses lunar ance es nominat "Luna de Sangue". La Luna pote ance appear rouge quando el es basse e atravese un atmosfera dense.

La Luna pote appear azul dependente del presence de cert particulas in el aire, como particulas vulcanic, in iste caso es nominat "Luna Azul".

Proque le parolas "Luna Rouge" e "Luna Azul" ance pote esser usat por referir a plenlunas specific del anno, los non sempre indica la presence de luz lunar rouge o azul.

## Naras

Car la mundo aspeta diferente en la note, on ave multe naras de ama e cosas strana en cual la luna es un ator. *[[Fio de la luna]]* es un fable vea de Espania e ia es cantada par la grupo musical Meccano en 1990.
Luís Filipe Lindley Cintra

**Luís Filipe Lindley Cintra** ia es un de la linguistes portuges la plu importante.

El ia nase en Lisboa a 5 marto 1925, e ia mori en Sesimbra a 18 agosto 1991.
Léon Bollack

**Léon Bollack** (naseda en 1859) ia es un comersior franses rica ci ia crea la lingua aidante internasional bolak en 1899. Plu tarda, el ia deveni un suportor de ido. Lo es posible ce el ia dona a la bandera de ido la color blu, cual ia es orijinal la color de sua lingua. A un ves, el ia dise "la poesistes de volapük e esperanto merita sola burla".

Bollack ia interesa H. G. Wells, la autor engles, ci refere a el en sua libro *A Modern Utopia* (1905).

Bollack ia es un membro de la *Comité d'Ornithologie Economique*, do el ia atenta demostra ce la usa de plumas de avias savaje no perili la spesies. El ia visita ance Wilbur Wright, un de la frates ci ia inventa la avion, cuando Wright ia es en Paris.

On crede ce Bollack ia mori en la Gera Mundal Prima.

## Scrives
**La Langue Bleue Bolak: langue internationale pratique*, Paris: 1899.
**Abridged grammar of the Blue Language* [translated by Tischer], Paris: Pres. Dupont, 1900.
**Premier vocabulaire de la langue bleue Bolak*, Paris: 1902.
**Comment tuer la guerre - La loi mondiale de boycottage douanier.* Rapport. Paris, 1912. 
**L'emploi rationnel de la plume des oiseaux sauvages. Réglementation, oui ; prohibition, non.* Publ. du. Comite d’Ornithologie Economique, 1914.
*"La Langue Française en l'an 2003", en *La Revue*, 15 Juillet, 1903.
Ma per trae un spada

"***Me no ia veni per trae pas, ma per trae un spada***" es un de la declaras atribuida a Jesus seguente la Evanjelio de Mateo. Seguente la interprete cristian la plu comun, la "spada" es un metafor per un disputa ideolojial traeda par Jesus.

La frase apare en la linia de Mateo 10:34 "No pensa ce me ia veni per trae pas a la tera: Me no ia veni per trae pas, ma un spada". La controversa es ce Jesus pare promove violentia fisical par spada – un opina rejetada par la ramos tradisional de cristianisme. En la crede cristian, Jesus es la "Prinse de Pas", notada en Isaias 9:6, e la cristianes es instruida en Romanes 12:18 ce "Si posible, tan multe como tu pote, vive pasosa con tota persones."

Ma la spada pote es un metafor per un divide o disputa ideolojial cristian:

: *Me ia veni per trae foco a la Tera; e como me desira ce lo ia es ensendeda! Ma me ave un batiza per fa, e cuanto angusada me es asta cuando me ia ateni lo! Esce vos pensa ce me ia veni per trae pas a la tera? Me dise a vos, no, ma divide; car de aora de sinco membros en un casa va es divideda, tre contra du e du contra tre. Los va es divideda, padre contra fio e fio contra padre, madre contra fia e fia contra madre, madre par sposi contra fia par sposi e fia par sposi contra madre par sposi.* (Lucas 12:49-53)

Ivris 4:12 usa "spada de du bordas" e "divide" en un forma metafor e ideolojial: "Car la parola de Dio es rapida, e potiosa, e plu agu ca cualce spada de du bordas, perforante asta divide la spirito, e la junta de la medula, e persepi la pensas e intendes de la cor".

Mica 7:5-6 dise: "No fida tua visina, e no tua amis. Clui tua boca a el ci dormi a tua lado. Car la fio desonora la padre, la fia revolta contra la madre, e la fia par sposi contra la madre par sposi, e tota la mundo ave la enemi en sua casa. Ma me va pone la vide en la Senior, e me va espera per la Dio de mea salva. Ta ce mea Dio escuta me!

R. T. France esplica la strofes como segue: "La spada cual Jesus trae no es asi un disputa militar, ma, como diseda par la strofes 35-36, un divide sosial agu cual talia an la lias familial plu intima. […] Jesus parla asi, como en la strofes presedente e seguente, plu sur un divide en la responde personal de la om a El".

La Libro de Kells, un manoscrito luminada celta de la sentenio 7 cual es un copia de la Evanjelios en latina, ia cambia la parola *glaudium* de la testo (sinifiante "spada") per *gaudium* (sinifiante "joia"). La strofe resultante traduida es "Me veni no [sola] per trae pas, ma joia".
Luigi Pirandello

**Luigi Pirandello** (1867–1936) ia es la dramiste italian la plu importante de la periodo entre la Gera Mundal Prima (1914–18) e la Gera Mundal Du (1939–1945). El ia gania la premio Nobel per leteratur en 1934.

Pirandello ia nase en Agrigento, Sisilia. El ia es conoseda internasional per sua teatral *Ses carateres xercante un autor* (1920). Sin crede a normas fisada de etica, moralia, politica o relijio, la carateres en la teatrales e naras de Pirandello trova la realia sola en se mesma, e descovre alora ce los es esentes nonstable e nonesplicable.

Pirandello ia espresa umorosa sua pesimisme profonda e sua compatia per la confusa e sufri de la state umana. El ia fa novis importante ance en tecnicas de stadio, evadente la restrinjes de realisme par usa elementos de fantasia per crea la efetos cual el ia vole.

Entre otra teatrales de Pirandello es *La plaser de onestia* (1917), *Lo es tal si lo pare a tu* (1917), *Henrico 4* (1922), e *Como tu desira me* (1930). El ia scrive ance la novela *La escluida* (1901), e la colie de naretas (nomida per sua teatral prima) *Considera lo, Giacomino!*.
Macau

**Macau** (xines: 澳門; pinyin: Àomén) es un teritorio spesial de Xina. La penisola ia es la colonia prima de Europa en Xina, e la ultima. La portugeses ia coloni la rejion en la sentenio 16, e on ia dona lo a Xina en 1999 con alga autonomia.
Machtergreifung

La **prende de potia per la nazis** (deutx: *Machtergreifung*) ia es la oteni par Adolf Hitler e la Partito Sosialiste Nasional de Laborores Deutx de la ministreria xef de Deutxland, e otra postos de la consilio governante a 30 janero 1933, pos la asinia de Adolf Hitler como canselor per la presidente Paul von Hindenburg. Lo refere ance a la periodo de solidi de la potia nazi, cual ia culmina en la proibi de tota partitos political estra la Partito Nazi en julio 1933.
Madrid

**Madrid** es la site capital e la site la plu grande de Espania. Lo es la site tre de la plu grandes de la Uni European.

La cuantia de abitores en 2010 ia es 3 273 049.

La site ave un area de 605,77 cilometres cuadrida.
Macedonia Norde

**Macedonia Norde** (macedonsce *Северна Македонија*) es un pais en la Balcanes en Europa sude-este. Lo es un de la statos seguente de Iugoslavia, de cual lo ia declara sua autonomia en 1991. Lo ia deveni un membro de la Nasiones Unida en 1993, ma, como resulta de un disputa corente con Elas su la usa de la nom "Macedonia", lo ia es asetada la nom *Republica de Macedonia Norde*, un nom usada par organizas internasional como la Uni European, la Consilia de Europa e la OTAN.

La area es sirca 25 333 cilometres cuadrida e la cuantia de abitores, en la anio 2006, ia es sirca 2 050 554 persones. La site capital es Skopje, e la lingua major es macedonsce.

## Istoria
En anticia, un parte grande de la teritoio de lo cual es aora la Republica de Macedonia Norde ia es un parte de Peonia. En 336 aec, Filipo 2 ia concista Macedonia Alta, incluinte la rejion presente de Macedonia. Sua fio, Alexandro la grande, ia concista la resta de la rejion.

En la eda medieval la rejion ia es influeda par la Impero Bizantian e la slavicas. En la sentenio 10, lo ia deveni la sentro de la Impero Balgarsce Prima, su la governa de tsar Samuil 1. La capital nova ia es instituida en Ohrid.

En la dui prima de la sentenio 15, la osmanianes ia concista la rejion, cual ia deveni un parte de la Impero Osmanian tra 500 anios. Su la domina osmanian, la rejion ia resta influeda par un minoria turces, e Skopje e Monastir (oji Bitola) ia deveni capitales de rejiones separada.

Serbia ia catura la rejion en la Gera Balcan Prima en 1912. Su la governa serbsce, la rejion no ia ave autonomia. Pos la Gera Mundal Prima, Serbia ia deveni un parte de la Rena de Serbsces, Corvatsces e Slovensces. En 1929 la rena ia es renomida como la Rena de Iugoslavia.

Pos referendo, la Republica de Macedonia ia deveni autonom de Iugoslavia en 8 setembre 1991. Pos autonomi, la pais ia fa no geras interna contra otra teritorios de Iugoslavia.

## Jeografia
La Republica de Macedonia no ave un costa. Lo representa 35,5% de la rejion istorial de Macedonia. La pais ave 62 km de frontera con Serbia en la norde, 148 km con Balgaria en la este, 228 km con Elas en la sude, 151 km con Xcip en la ueste, e 159 km con Cosovo en la norde-ueste. La pais es montaniosa; la monte la plu alta es Monte Corab, con 2764 m de altia, a la frontera con Xcip.

Sua clima es un misca entre mediteranean e continental. La pluve promedia varia de 1700 mm en la area montaniosa ueste asta 500 mm en la sude-este.

## Politica
La Republica de Macedonia es un republica parlamental. La presidente es elejeda per 5 anios. La Parlamento ave un salon composada de 120 membros, elejeda per 4 anios. La constituida corente ia es adotada en 2001.

## Demografia
Macedonia ia ave 2 062 294 abitores en 2013, de cual 58% abita en sites. Cuasi 65% es macedonsce, 25% es xcip, e 3,85% es turces.

## Cultur
Macedonsce es la lingua xef de la pais, simil a balgarsce. Otra linguas importante parlada es xcip e balgarsce.

Futbal e handbal es la sportes la plu popular.
Magiar (lingua)

**Magiar** (magyar [ˈmɒɟɒr̪]) es un lingua uralica parlada en Magiar e par minorias magiar en paises prosima. Sirca 14,5 milion persones parla lo, de ci sirca 10 milion abita en Magiar. Sirca du milion parlores abita en areas cual ia parteni a la Rena de Magiar ante la Gera Mundal Prima. La grupo la plu grande – 1,4 milion – abita en Romania.

Un esemplo:


 Mi Atyánk,
 ki vagy a mennyekben,
 szenteltessék meg a Te neved;
 Jöjjön el a Te országod;
 legyen meg a Te akaratod,
 mint a mennyben, úgy a földön is.
 A mi mindennapi kenyerünket, add meg nekünk ma;
 és bocsásd meg vétkeinket,
 miképpen mi is megbocsátunk azoknak,
 akik ellenünk vétkeztek;
 És ne vígy minket kísértetbe,
 de szabadíts meg minket a gonosztól,
 mert tiéd az ország és a hatalom
 és a dicsõség mind örökké.
 Ámen!
Magiar en la Gera Mundal Du

En la Gera Mundal Du, la Rena de Magiar ia es un parte de la Ase. En la desenio de 1930, la Rena de Magiar ia depende de la comersia con Deutxland Nazi e Italia faxiste per sorti de la Depresa Grande.
Maia (sivilia)

La **sivilia maia** ia es un sivilia en Mesoamerica developada par la poplas maia cual ia es notable per sua scrive, unica en America Norde precolonial. Lo es ance conoseda per sua arte, arciteta, matematica, astronomia, e ecolojia. Lo ia developa en la area de la sude-este de Mexico, en la statos de Yucatan, Campeche, Tabasco, Quintana Roo, e la este de Chiapas e ance en Guatemala, Beliz e la partes ueste de Onduras e Salvador.
Magrib

**Magrib** (ance nomida **Maroco**) es un pais en Africa.

Sua area es sirca 446 550 cilometres cuadrida. En la anio 2007, lo ia ave sirca 33 757 175 abitores. La site capital es Rabat. La linguas major es arabi, dialetos de berber, e franses.

## Istoria
A comensa de la sentenio 15, Portugal e Espania ia reclama Magrib. En la sentenio 18 e la temprana de la sentenio 19, piratas de Magrib (e otra paises nomida "statos berberi de Africa norde") ia xasa la barcones navigante en la Mar Mediteraneo. La controla de Magrib ia es disputada par Espania, Britan, Frans e Deutxland. Britan ia abandona sua influe en Magrib en 1904, e Frans e Espania ia divide la pais a rejiones de controla, un posa cual no ia plase Deutxland.

En 1911, Magrib ia deveni un protejeda franses. La governa de Vichy franses ia permete Magrib a suporta la labora de gera deutx a la comensa de Gera Mundal Du. Fortes american ia atera en 1942; la pais ia es un base major de furni per la Aliadas en la resta de la gera.

Frans ia reconose Magrib como stato autonom en 1956. Pronto a pos, la governa espaniol ia reconose la nondepende de la teritorio magribi su controla espaniol. De pos 1961, Magrib es renada par Re Hasan Du. Espania ia abandona la du tris norde de la Sahara espaniol en 1976. De la tarda de la desenio 1970, Magrib es en disputa militar e political sur sua reclama a la rejion rica en fosfato, nomida la Sahara ueste. Sua enemi xef es Fronte Polisario, un promove nasionaliste saharan.

## Economia
La economia de Magrib es xef cultival. La cultiva de forestas, la produi de suber e la pexa importa. Turisme crea un industria grande. Magrib es un monarcia erital, con un re ci rena supra la stato. Magrib antica ia es influeda par fenisianes, romanes, cristianes, bizantianes e final arabis, ci en tarda de la sentenio 7 ec ia converti la popla a islam. Alora Magrib ia servi como sentro per influe arabi en Espania e Africa norde.
Maine (Frans)

**Maine** (pronunsia franses: [mɛːn]) es un de la provinses tradisional de Frans. Lo coresponde a la Conte de Maine pasada, de cual se capital ia es ance la site de Le Mans. La rejion, aora divideda entre la departes de Sarthe e Mayenne, ave sirca 857,000 abitores.
Majenta

**Majenta** es variosa definida como un color pal purpurin roja, rojin purpur, o rosin purpur. Sur la scermos de computadores e televisadores, lo es creada par misca cuantias egal de blu e roja. Sur rotas de color de la modeles de color RGB (ajuntal) e CMYK (sutral), lo es locada a media entre roja e blu. Lo es la color oposada de verde. Majenta es un de la colores xef usada en primi, con sian, jala e negra, cual es usada per crea tota la otra colores.

Majenta ia es prima introduida como la color de un tinjente nova de anilina nomida "fucsin", patentada en 1859 par la cimiciste franses François-Emmanuel Verguin. Sua nom ia es cambiada en la anio mesma a majenta ("magenta" en franses), per festi un vinse de la armada franses e sarda a la Batalia de Magenta en 4 junio 1859, prosima a la vila italian nomida Magenta.

## En otica e la siensa de color
Majenta es un color estraspetral, pd lo no es trovada en la spetro de lus vidable. Lo es persepida fisiolojial e psicolojial como un misca de lus roja e lus blu o violeta, con la asentia de verde.

En la sistem de colores RGB, cual es usada per crea tota de la colores sur la scermos de televisadores e computadores, majenta es un color suordina e es creada par combina cuantias egal de lus roja e lus blu a un intensia alta. En esta sistem, majenta es la color oposada de verde, e combina lus verde e lus majenta sur un scermo negra va crea blanca.

En la model de colores CMYK, cual es usada en primi, lo es un de la tre colores xef, con sian e jala, cual es usada per primi tota de la otra colores. Si majenta, sian e jala es primi sur lunlotra sur un paje, los crea negra. En esta model, majenta es la color oposada de verde, e esta colores ave la contrasta la plu alta e la armonia la plu grande. Si los es combinada, incas verde e majenta ia apare gris oscur o negra. La majenta usada en primi con colores, a alga veses nomida majenta de primador, es un tinje plu oscur ca la color usada en la scermos de computadores.

En la teoria de colores, majenta es un tinje de purpur e es evocada par lus cual ave min potia en longias de onda verda ca en longias de onda blu, violeta e roja. Colores oposada de majenta ave un longia de onda entre 500 e 530 nanometres.

En la sistem de colores Munsell, majenta es nomida *roja-purpur*.

Si la spetro es envolveda per formi un rota de color, majenta (como un color ajuntal suordina) apare a media de entre roja e violeta. Violeta e roja, la du composantes de majenta, es a finis oposada de la spetro vidable e ave longias de ondia diferente. La color ajuntal suordina majenta, como notada a supra, es creada par combina lus violeta e lus roja a intensias egal; lo no es vera sur la spetro.
Maladia autoimune

Maladias autoimune deriva de un responde forte de la sistem de imunia contra materia e teseda normal presente en la corpo. En otra parolas, la corpo ataca sua propre selulas. La trata de maladias autoimune usa tipal medisin imunosupresante cual diminui la responde.

*Anemia nosiva
*Arterite de selulas jigante
*Artrite psoriasal
*Artrite reumatoide
*Colite ulserosa
*Dermatomiosite
*Diabetes tipo 1
*Endometriose*
*Granulomatose de Wegener
*Hidradenite supurativa*
*Lupus
*Maladia de Chagas*
*Maladia de Crohn
*Maladia de Grave
*Maladia de Kawasaki*
*Maladia de tesedas liante miscada (Sindrom de Sharp)
*Maladia pulmonal impedinte cronica* (emfisema, broncite cronica)
*Miastenia grave
*Morfea*
*Narcolesia
*Nefropatia de anticorpo A*
*Neuromiotonia*
*Pemfigo
*Policondrite recorente
*Poliomiosite
*Psoriase
*Purpura trombositopenica idiopatica
*Sarcoidose*
*Scizofrenia*
*Scleroderma*
*Sclerose multiple
*Sindrom de Goodpasture
*Sindrom de Guillain-Barré
*Sindrom de Hashimoto
*Sindrom de la person rijida*
*Sindrom de Sjögren
*Sirose bilal primal
*Sistite interstisial*
*Spondilite ancilosante
*Vasculite
*Vitiligo*
: *suspetada autoimune
Maladia de Chagas

La **maladia de Chagas** (o tripanosomiase american) es un maladia de parasitos tropical, causada par la protista *Trypanosoma cruzi*. *T. cruzi* es comunicada a umanas e otra mamales par la insetos de la sufamilia *Triatominae* (familia Reduvide) – la "insetos asasinante" cual suca la sangue, tipal spesies de la jeneros triatoma, rodnio e panstrongilo. La maladia pote ance es sperdeda par transfusas e transplantas, la come de comedas contaminada par parasitos, e par la madre a sua feto. 

La sintomes de la maladia de Chagas varia tra la curso de un infeta. En la fase acuta a la comensa, sintomes es jentil e produi comun no plu ca un infla local a la situa de la infeta. Esta fase responde a tratas antiparasital, e es remediada en 60 a 90% de casos.

Pos cuatro a oto semanas, persones con infetas ativa entra la fase cronica de la maladia, cual es nonsintomal per 60 a 80% de persones cronica infetada tra sua vive completa. La tratas antiparasital pare ance lenti o impedi la developa de sintomes en la fase cronica, ma 20 a 40% de persones cronica infetada developa ancora disturbas de la cor e sistem de dijesta cual menasa sua vive.

La tratas disponable a presente es benznidazole e nifurtimox, cual pote causa efetos tempora en multe pasientes, incluinte disturbas de la pel, la serebro e la sistem de dijesta.

La maladia de Chagas es trovada prima en la Americas, spesial en la campanias povre de America latina. Rara, lo aveni ance en la sude de la SUA.
Maladia psicolojial

Un **maladia psicolojial** es un maladia afeta xef la mente e la serebro. La plu de maladias psicolojial es partal fisiolojial e partal aprendeda. Alga maladias, como epilesia, tumores e atacas serebral no es comun nomida maladias psicolojial, ma la borda entre maladias psicolojial e nonpsicolojial es oscur. La studia de maladias psicolojial es nomida **psicopatolojia**. La profesa de diagnose e cura esta maladias es nomida psiciatria e psicolojia clinical. Maladias psicolojial major inclui...

* maladias de ansia
** sindrom de panica
** agorafobia
** fobias spesial
** fobia sosial
** sindrom de ansia jeneral
** sindrom de osesa e compulsa
** sindrom de angusa pos trauma

* maladias de umor
** depresa major
** sindrom bipolal (o sindrom de mania e depresa)

* maladias de persepi
** scizofrenia

* maladias de personalia
** personalia paranoial
** personalia scizoide
** personalia scizotipal
** personalia antisosial
** personalia limitada
** personalia dramosa
** personalia narsisal
** personalia evitante
** personalia dependente
** personalia osesante e compulsada

* maladias de come
** anorexia
** bulimia
** iperfajia
Malaisia

**Malaisia** es un pais constitual federal en Asia sude-este. Lo es composada de des-tre statos e tre teritorios federal, e ave un area intera de tera de 330 803 cilometres cuadrida, separada par la Mar Xina Sude a du rejiones de grandia simil, Malaisia Penisolal e Malaisia Este (ance nomida Borneo Malaisian). Malaisia Penisolal comparti un frontera teral e maral con Tai, e fronteras maral con Singapor, Vietnam e Indonesia. Malaisia Este comparti fronteras teral e maral con Brune e Indonesia, e un frontera maral con Pilipinas e Vietnam.

La site capital es Kuala Lumpur, e Putrajaya es la seja de la governa federal. Con popla de plul ca 30 milion persones, Malaisia es la pais 44 de la plu popladas de mundo. La punto la plu sude de Eurasia continental, Tanjung Piai, es en Malaisia. Situada en la tropicos, Malaisia es un de 17 paises megadiversa sur la Tera, con un cuantia grande de spesies endemica.

Malaisia ave sua orijina en la renas melaiu de la area, cual ia deveni controlada par la Impero Brites de la sentenio 18. La teritorios brites prima ia es conoseda como la Colonias de Stretas, e sua institui ia es segueda par cambia la renas melaiu a protejedas brites. La teritorios de Malaisia Penisolal ia es prima unida como la Uni Melaiu en 1946. Melaiu ia es restruturida como la Federa de Melaiu en 1948, e ia gania autonomia a 31 agosto 1957. Melaiu ia uni con Borneo Norde, Sarawak e Singapor a 16 setembre 1963 per deveni Malaisia. A min ca du anios plu tarda, en 1965, Singapor ia es escluida de la federa.

La pais es multietnical e multicultural, e esta fa un rol major en politica. Sirca un dui de la popla es etnical melaiu, con minorias grande de persones xines melaiu, barati melaiu e de poplas nativa. La constitui permete libria de relijio e defini Malaisia como un pais ofisial secular, ma defini islam como la "relijio de la Federa". La sistem de governa segue prosima la sistem parlamental de Westminster, e la sistem legal es fundida en la "lege comun" anglosason. La xef de stato es la re, conoseda como la Yang di-Pertuan Agong. El es un monarca elejeda de la renores erital de la nove statos melaiu a cada anio sinco. La xef de governa es la ministro xef.

Pos sua autonomi, Malaisia ave un de la economias la plu bon de Asia, con ce sua produi interna bruta crese a promedia de 6,5% per anio tra cuasi 50 anios. La economia ia es tradisional nurida par recursos natural, ma grandi aora en la campos de siensa, turisme, comersia e turisme medical. Oji, Malaisia ave un economia de mercato nova industrida, gradida como numero tre de la plu grandes en Asia sude-este e numero 29 de la plu grandes de mundo. Lo es un membro fundinte de la Asosia de Nasiones de Asia Sude-Este, la Confere de Xefes de Asia Este, e la Organiza de Coopera Muslim, e un membro de Coopera Economial Asia-Pasifica, la Comunia de Nasiones e la Promove Nonaliniada.

La lingua major es melaiu.
Malaui

**Malaui** (ofisial la Republica de Malaui) es un pais sin costa en Africa sude-este. Lo es bordada par Zambia a la norde-ueste, Tanzania a la norde-este e Mosambic a la este, sude e ueste. Malaui ave un area de 118 484 cilometres cuadrida e un popla estimada de 22 224 282 (julio 2025). Sua capital es Lilongwe, cual es ance la site la plu grande de Malaui; la site du de la plu grandes es Blantyre, la numero tre es Mzuzu, e la numero cuatro es sua capital vea, Zomba.

La nom Malaui veni de la maravis, un nom vea de la popla nianja ci abita la area. La pais ave ance la nometa "la cor calda de Africa". Lo es entre la paises la plu peti de Africa. Lago Malaui ocupa sirca un tri de la area.

La parte de Africa aora conoseda como Malaui ia es colonida par grupos bantu migrante, sirca la sentenio 10. En 1891, la rejion ia es colonida par la briteses. En 1953, Malaui, alora nomida Niasaland e un protejeda de la Rena Unida, ia deveni un protejeda en la Federa semiautonom de Rodesia e Niasaland. La Federa ia es desintegrada en 1963. En 1964, la protejeda de Niasaland ia fini e Niasaland ia deveni un pais autonom su Rea Elizabeth 2, con la nom nova Malaui. Pos du anios, lo ia deveni un republica.

Pos gania autonomia, lo ia deveni un stato de un partito su la presidentia de Hastings Banda, ci ia resta presidente asta 1994, cuando el ia perde un vota. Arthur Peter Mutharika es la presidente presente, e Malaui ave aora un governa democrata e multipartital. Lo ave un Forte de Defende Malaui cual inclui un armada, un marina e un ala de aira. Sua politica esterna es proueste e inclui relatas diplomata positiva con la plu de paises e partisipa en alga organizas internasional, incluinte la Nasiones Unida, la Comunia de Nasiones, la Comunia de Developa de Africa Sude, la Mercato Comun per Africa Este e Sude, e la Uni African.

Malaui es entre la paises la min developada de mundo. La economio es forte fundida sur cultiva, con popla xef campanial. La governa malaui depende multe de aida esterna per sasia sua esijes de developa, an si estas (e la aida ofreda) ia diminui de pos 2000. La governa malaui fronti defias en construi e crese la economia, boni educa, aida medical, proteje la ambiente, e deveni finansial nondependente. De 2005, Malaui ia developa alga programes cual foca a esta problemes, e la futur de la pais pare boni, con ce on ia vide un boni de economia, educa e aida medical en 2007 e 2008.

Malaui ave un espeta basa de vive e un mortalia alta de enfantes. VIU/SIDO es multe comun, cual drena la fortes de labora e la spendes governal. On ave un popla diversa de persones nativa, asianes e europeanes, con multe linguas parlada e un colie de credes relijial diversa. An si gera rejional periodal ia es nurida par divides etnical en la pasada, esta ia diminui ja notable en 2008, e la conseta de un nasionalia malaui ia reemerji.

La linguas major es chichewa 57,2% (ofisial), chinyanja 12,8%, chiyao 10,1%, chitumbuka 9,5%, chisena 2,7%, chilomwe 2,4%, chitonga 1,7%, e otras 3,6% (1998).
Maldives

**Maldives** (Divehi) es un pais en Asia, composada de isolas en la Mar Indian.

La area es sirca 300 cilometres cuadrida.

La cuantia de abitores, en la anio 2007, ia es sirca 369 031 persones.

La site capital es Male.

La lingua major es divehi (un dialeto de sinala).
Mali

**Mali** es un pais en Africa.

La area es sirca 1 240 000 cilometres cuadrida.

La cuantia de abitores, en la anio 2020, ia es sirca 10 553 397 persones.

La site capital es Bamako.

La linguas major es franses (ofisial), bambara (un lingua mandinca) 80%.

En desembre 2012, Frans ia envia 2500 soldatos per aida la governa de Bamako contra la rebelores islamiste. A 2 febrero 2013, presidente Hollande de Frans ia anunsia a Bamaco ce la gera es ganiada.

## Vide ance
* Impero de Mali
Mamal

**Mamales** (de la latina *mamma*, "mamela") es animales vertebrato cual composa la clase Mamalia, e es marcada par la presente de la glandes mamela cual, en femas (e, a veses, en mases) produi leto per nuri sua enfantes. Plu, lo ave un neocortex, pelo o capela, e tre osos de la orea interna. Estas distingui los de retiles e avias, de cual los diverje en la triasica tarda (201-227 milion anios ante aora). On ave sirca 5,450 spesies de mamales. La ordinas la plu grande es la rodentes, ciroteros, e soricomorfos (pe, musarania). Ance grande ordinas inclui la primates (cual inclui umanas), la ungulatos, la setaseos, e carnivores (pe, gatos, canes, focas, etc). Como la avias, mamales es endotermal, pd los ave sangue calda. Esta ia evolui en la du clases autonom, e es un esemplo de evolui converjente.


File:Opossum 2.jpg
File:Sciurus niger (on fence).jpg
File:Reinbukken på frisk grønt beite. - panoramio.jpg
File:Humpback Whale underwater shot.jpg
File:Condylura.jpg
File:Loxodonta africana - old bull (Ngorongoro, 2009).jpg
File:Rhynchocyon petersi from side.jpg
File:Desmo-boden (cropped).jpg
File:Macropus giganteus - Brunkerville.jpg


## Tasonomia

***Suclase [[Monotremato|Monotremato]]**: mamales ci pone ovos (ecidna e ornitorinco)
***Suclase [[Marsupial|Marsupial]]**: mamales con poxes per sua enfantes
**Ordina Didelfimorfo: oposum
**Ordina Paucituberculato: oposum musaranin
**Ordina Microbioterio: colocolo
**Ordina Dasiuromorfo: diablo tasmanian e cuol
**Ordina Notorictemorfo: musarania marsupial
**Ordina Peramelemorfo: bandicute
**Ordina Diprotodonto: cangaru, coala...
***Suclase [[Plasental|Plasental]]**: mamales con plasentas
**Ordina Afrosorisido: tenreco
**Supraordina **Xenartro**
***Ordina Piloso: formicor, bradipode
***Ordina Singulato: armadilo
**Ordina Folidoto: pangolin
**Superordina **Gliro**
***Ordina Rodente: rata, mus, scural, castor...
***Ordina Lagomorfo: coneo...
**Superordina **Arconta**
***Ordina Primate: lemur, simia, ximpanze, umana...
***Ordina Scandentio: tupaia
***Ordina Dermoptero: colugo
**Ordina Cirotero: cirotero
**Ordina Soricomorfo: musarania...
**Ordina Erinaseomorfo: eriso
**Ordina Carnivoro: gato, leon, can, lupo, urso, mustela, morsa...
**Superordina **Ungulato**
***Ordina Macroselideo: musarania elefantin
***Ordina Tubulidentato: oriteropo
***Ordina Hiracoideo: iraco
***Ordina Proboscideo: elefante
***Ordina Sirenio: manati
***Ordina Perisodatilo: cavalo, asino, zebra, rinosero...
***Ordina Artiodatilo: porco, camel, servo, jirafa, bove, ovea, balena...
Manas

La **Epica de Manas** (cirgiz: *Манас дастаны*) es un epica tradisional de la sentenio 18, sur cual la popla cirgiz dise ce lo es plu vea. La trama envolve un serie de avenis cual coaveni con la istoria de la rejion en la sentenio 17, xef la interata de la poplas de lingua turcica de la montanias a la sude de Dasht-i Qipchaq e la mongoles oirat de la rejion de la frontera de Jungaria.
Manisme

**Manisme** ia es un promove relijial fundida par la profeta irani Mani en la Impero Sasanida. Manisme ia ensenia un cosmolojia dualiste descrivente la luta entre un mundo de lus spirital e bon e un mundo material e vil de oscuria. Tra un prosede cual aveni en la istoria umana, la lus es desponeda de la mundo de la materia e reveni a la mundo de la lus, de do veni. Sua credes ia es basida sur moves relijiosa e gnostica de Mesopotamia.
Manes

**Manes** es la lingua parlada en la Isola Man (Ellan Vannin- Isola de Medio (de la Mar de Er)).

Esemplo:
*Ayns y toshiaght va'n Goo, as va'n Goo marish Jee, as va'n Goo Jee*.
Noo Ean 1:1 - San Iohan. 

En Eres, guth (pron. "gú") es la vos. cf v o z en espaniol.
Mar Adriatica

La **Mar Adriatica** es un corpo de acua cual separa la penisola de Italia de la penisola Balcan, e la sistem de la Montanias Apenino de lo de la Alpes Dinarica e otra cadenas prosima. La Mar Adriatica es un parte de la Mar Mediteraneo.

La costa ueste es italian, e la costa este borda Corvatsca, Tsernagora e Xciperia, con bordas peti a Slovenia, Bosnia e Hersegovina. Rios major cual ariva a la Adriatico inclui la rios Reno, Po, Adige, Brenta, Sotxa, Zermania, Cerca, Tsetina, Neretva e Drin.
Mar

**Mares** covre sirca tre cuatris (71%) de la surfas de la tera, e sirca un dui de mares es profonda de plu ca 3000 m.

La corpo de acua sal – la Mar Mundal – es divideda par la continentes e arcipelagos a sinco corpos: la Mar Pasifica, la Mar Atlantica, la Mar Indian, la Mar Artica e la Mar Antartica. Estas es divideda a corpos plu peti, como la Mar Baltica, la Mar Caribe, etc. Vide Mares, golfos, e stretas per un lista plu completa.

Jeolojial, un mar es un area de crosta de tera covreda par acua. Esta crosta es un strato de lava solidida, covrente la litosfero de la tera, estra la continentes.

La area de la Mar Mundal es 361 milion km², sua volum es 1370 milion km³, e sua profundia promedia es plu ca 3000 m. Esta numeros no inclui la mares no juntada a la Mar Mundal, como la Mar Caspian. La masa intera de la idrosfera es sirca 1,4 x 10²¹ kg, o sirca 0,023% de la masa intera de la tera.

La mares major:
* Mar Antartica
* Mar Artica
* Mar Atlantica
* Mar Indian
* Mar Pasifica

La Atlantica e la Pasifica es comun divideda a partes Norde e Sude.  En esta modo, nos ave la Mares Sete de naras.
Mar Atlantica

La **Mar Atlantica** es la mar grande cual divide Africa e Europa de America. En la norde, lo borda la Mar Artica; a la ueste, America Sude e America Norde; a la sude, Antartica; e a la este, Europa e Africa. La Mar Atlantica covre sirca 20% de la surfas de la Tera.
Mar Baltica

La **Mar Baltica** es locada en Europa norde, entre latitudes 53°N e 66°N e lonjitudes 20°E e 26°E. Lo es limitada par la Penisola Scandinavian, par la tera xef de Europa norde, Europa este, e Europa sentral, e par la isolas de Danmarc.

Lo es liada a la rejion Kattegat tra Öresund, la Sintur Grande e la Sintur Peti. Kattegat continua tra Skagerrak a la Mar Norde e la Mar Atlantica.

La Mar Baltica es ance liada a la Mar Blanca par la Canal de la Mar Blanca, e a la Mar Norde par la Canal Kiel.
Mar Caribe

La **Mar Caribe** es un parte de la Mar Atlantica en la partes tropical de la emisfero ueste. Lo es bordada a la sude e ueste par America, a la norde-este par la Mar Atlantica, e a la norde-ueste par la Golfo de Mexico.

Lo es un de la mares salosa la plu grande, con area de sirca 2 754 000 km². La punto la plu basa es la Foso Caiman, entre la Isolas Caiman e Jamaica, a 7 686 m su la nivel de mar.

La nom "Caribe" veni de la caribes, un de la grupos de americanes orijinal la plu forte en la rejion a la tempo de contata par europeanes en la fini de la sentenio 15.
Mar Indian

La **Mar Indian** es un corpo de acua multe grande. Lo covre 20% de la surfas acual de la Tera. A la norde lo borda Asia Sude (notable India); a la ueste, Africa e la Penisola Arabi; a la este, la Penisola Melaiu e Australia; e a la sude, Antartica e la Mar Antartica.
Mar Mediteraneo

La **Mar Mediterraneo** es un mar juntada a la Mar Atlantica par la Streta Jibraltar, cual ave un larjia de sola 14 km. Lo es ensircada par tera, a la norde par Europa, a la sude par Africa, e a la este par Asia.

La mar ave un area de sirca 2,5 miliion km² e un profondia promedia de 1500 m. La parte la plu profonda es 5267 m, en la Mar Ionio entre Italia e Elas.

Lo ia es un via importante per mercatores e viajores de edas antica. Lo ia permete comersia e intercambia cultural entre la poplas emerjente en acel parte de la mundo.

## Nom
La nom "Mediteraneo" deriva de la parola latina *mediterraneus*, cual sinifia "en la media de la tera" o "entre teras", car lo es situada entre Africa, Asia e Europa. *Medi-* veni de la ajetivo *medius, -a, -um* "media". *Terra* sinifia "tera". La parola elinica Μεσόγειος *Mesogeios* es simil de μέσο "media" + γη "tera".

## Vide ance
* Mares, golfos, e stretas.
Mar Negra

La **Mar Negra** es un mar ensircada par tera, con area de 436 400 km2, volum de 547 000 km3, e profondia masima de 2212 m.

Lo es bordada a la norde par Rusia e Ucraina, a la ueste par Balgaria e Romania, a la este par Sacartvelo, e a la sude par Turcia. A la sude es la montanias de Turcia norde e a la este es la Montes Caucaso.

La Mar Negra vacui tra la Streta Bosporo, la Mar Marmara e la Streta Dardenelia, a la Mar Ejeo, cual es un parte de la Mar Mediteraneo. Alga rios vacui a la Mar Negra, incluinte la Rio Don, Rio Dnepr e Rio Danubio.
Mar Artica

La **Mar Artica** es la mar la min grande de la Tera. Alga siensistes regarda lo como parte de la Mar Atlantica.

En media de la Mar Artica es la Polo Norde.

La mar borda America Norde, Asia Norde (notable Sibir), Europa e alga isolas.
Mar Pasifica

La **Mar Pasifica** es la mar la plu grande de la Tera. A la norde, lo borda la Mar Artica; a la ueste, Asia e Australia; a la este, America Sude e America Norde; e a la sude, Antartica.

Lo conteni multe isolas.

En la Mar Pasifica es la Foso de Mariana, la foso la plu profonda de la Tera. Esta es locada a la fondo de la Mar Pasifica norde-ueste, a este de la Isolas Mariana a 11°21′N 142°12′E, prosima a Guam.

## Vide ance
* Isolas de la Pasifica per un lista de nasiones.
Marco Polo

**Marco Polo** ia es un viajor venezian. El ia nase a 15 setembre 1254 en la Republica de Venezia, e ia mori a 8 janero 1324.

De 1271, el ia traversa tota Asia tra Mongolia. El ia reveninte tra Sumatra, pos 16 anios de servi Kublai Khan. La nara de sua viajas (*Il Milione*) es la testo european prima sur Xina mongol, e lo atesta la mito de la ricia merveliosa de Asia este.
Marco Tullio Cicero

**Marco Tullio Cicero** (latina: *Marcus Tullius Cicero*) ia es un legiste, politiciste, filosofiste, scrivor e parlor roman.

Sua influe a la lingua latina es tan grande ce la istoria de prosa en latina e linguas european asta la sentenio 19 pare composada de reatas contra el o de revenis a sua stilo. Longo Michael Grant, "la influe de Cicero en la istoria de leteratur e ideas european esede grande cualce otra scrivor de prosa en cualce lingua". Cicero ia introdui la scolas filosofal elinica a la romanes, e ia crea la vocabulo filosofial latina (con parolas nova como *evidentia*, *humanitas*, *qualitas*, *quantitas* e *essentia*), distinguinte se como traduor e filosofiste.

## Lega
Cicero es tradisional regardada como la mestre de la prosa latina, tal ce Quintiliano ia declara ce Cicero "no ia es la nom de un om, ma de la bonparla mesma". El es reconoseda como la om ci ia muta latina de un lingua modesta a un media leteratural capas de espresa pensas astrata e complicada con claria. Cesar ia loda la susede de Cicero, disente "lo es plu importante ce on ia estende la fronteras de la spirito (*ingenium*) roman ca la fronteras de la impero roman".

Longo John Williams Mackail: "La gloria unica e nonmortal de Cicero es la crea de la lingua de la mundo sivilida, e la usa de esta lingua per crea un stilo cual 19 sentenios no ia recambia, e en alga aspetas ia altera apena."

## Obras
* *Epistulæ ad familiares*
* *Epistulæ ad Atticum*
* *Epistulæ ad Quintum fratrem*
* *Epistolæ ad Marcum Brutum*
* *De oratore*
* *Orator*
* *Brutus*
* *De optimo genere oratorum*
* *Partitiones oratoriae*
* *Topica*
* *[[De re publica]]*
* *[[De legibus]]*
* ''De finibus bonorum et malorum''
* *[[De officiis]]*
* *Cato Maior De senectute*
* *Laelius de amicitia*
* *[[De natura deorum]]*
* *[[De divinatione]]*
* *De fato*
* * [[Catilinarias (Cicerón)|Catilinarias]] e Filípicas*.
* *[[De inventione]]*
* *De lege Manilia o De imperio Cn. Pompeii*

## Referes


## Lias esterna
* Wikimedia Commons – fotos de stradas e canales
* Wikiquote (en)
Mariolojia

La **mariolojia** es la studia teolojial de Maria, madre de Jesus. Lo pertine a la scrivedas santa, la tradision e la instruis de la Eglesa sur Maria. En la contesto de istoria sosial, on pote defini la mariolojia como la studia de la dedica a e la pensa sur Maria tra la istoria de cristianisme.
Marte

:*Esta es un article sur la [[planeta]] Marte. Per la dio roman de gera, vide [[Marte (mitolojia)]].*

**Marte** (simbole: ) es la planeta cuatro de la Sol en nosa sistem solal. Lo es nomida per Marte, la dio roman de gera (*Ares* en mitolojia elinica). Marte es ance conoseda como la planeta roja, car lo pare roja cuando on vide lo de la Tera a note.

Marte ave du lunas, Fobo e Deimo. Los es peti, con forma nonordinada, e lo es posible ce los es asteroides caturada, como 5261 Eureca. Marte pote es videda de la Tera per la oio simple: sua lumina es -2,9 o min. Sola la Sol, la Luna, Venus e Jupiter es plu briliante.

En la pasada, on ia crede ce Marte ave canales de acua licuida, ma la fotos fada par Mariner 4 en 1965 mostra ce no canales esiste. An tal, Marte es ance la planeta la plu probable per la esiste de acua licuida, e cisa de vive. Lo es la sola planeta, estra la Tera, cual ave saisones. Lo ave un periodo de jira cuasi la mesma como la Tera. Lo ave la monte la plu grande de la sistem solal – Monte Olimpo – e la canion la plu grande canion – Vale de Mariner – e covrentes de jelo a la polos. Lo ave partes cual es plu fotografida ca la Tera.

Cuatro sondas spasial ia orbita Marte, e la planeta ia es visitada par du vagadores (robotes esplorante, nomida *[[Spirit]]* e *[[Opportunity]]*).

La prefisa "areo-" (de la dio Ares) es usada per Marte como la prefisa "jeo-" es usada per la Tera, p.e. "areolojia", como "jeolojia".